ناټو یو ځل بیا له افغان سرتیرو سره د خپل مالي ملاتړ په اړه ډاډ ورکړ
د شمالي اتلانتیک یا «ناټو» غړو هیوادونو او شریکانو یې یو ځل بیا تر ۲۴ میلادي کال پوري له افغان امنیتي ځواکونو خپل مالي ملاتړ اعلان کړ.
د ناټو متحدینو تېره ورځ په دې اړه ناسته کړې او له افغان سرتیرو سره یې د خپل مالي ملاتړ په اړه خبرې کړي دي. پرون دوشنبه اکتوبر۱۹( تلې۲۸) د ناټو لخوا په خپره شوې اعلامیه کې ویل شوي چې د ناټو تړون غړو او شریکانو تر ۲۰۲۴ میلادي کال پورې له افغان امنیتي سرتیرو سره د خپل مالي ملاتړ ژمنه یو ځل بیا تکراره کړه. د ناټو په اعلامیه کې د دغه تړون د منشي ینس سټولټنبرګ له قوله راغلي: "له افغان ځواکونو سره د افغانستان د امنیت په برخه کې مالي ملاتړ زموږ د ژمنتیا یوه مهمه برخه ده. دا ښيي چې موږ له افغان سرتیرو سره خپلو مالي مرستو ته ژمن یو." ښاغلي سټولټنبرګ ویلي چې د ناټو غړو له افغان سرتیرو سره د مالي ملاتړ صندوق له پرانیستل کېدو سره بیا تر ۲۰۲۰ کال اکتوبر پنځمې پورې دغه صندوق ته ۳. ۲ میلیارډ ډالر ورکړي دي. بلخوا د افغانستان دفاع وزارت له افغان سرتیرو سره د مالي ملاتړ په برخه کې د ناټو د ژمنې د تکرار هر کلی کړی دی. د دفاع وزارت د ویاند مرستیال فواد امان نن سه شنبه اکتوبر۲۰ (تلې۲۹) امریکا غږ ته وویل: "له افغان سرتیرو سره د ناټو د مالي ملاتړ د ژمنو اعلان د افغان سرتیرو، په وده او پرمختګ کې حیاتي رول لري." د ناټو تر ادارې لاندې د افغان سرتیرو سره د مالي ملاتړ صندوق په ۲۰۰۷ میلادي کال کې جوړ شوی دی. دا مهال په افغانستان کې د ناټو په چوکاټ کې ۱۲۰۰۰ بهرني سرتیري حضور لري چې د ماموریت عمده دنده یې افغان سرتیرو سلا مشورې ورکول او روزنه ده.